यह कलह, दरअसल, कांग्रेस को विरासत में मिली है. 80-90 के दशक तक कांग्रेस प्रदेश में 4 खेमों में बंटी थी, अर्जुन सिंह गुट, विद्याचरण शुक्ला गुट, माधवराव सिंधिया गुट और कमलनाथ गुट. होता यह रहा कि यह कलह और गुटबाजी तहसील स्तर तक फैली रहती थी, जिस गुट के नेता को टिकट नहीं मिलता था वह दूसरे गुट यानी अपनी ही पार्टी के उम्मीदवार को हरवाने में अपनी शान समझने लगा था. इस गुटबाजी से राज्य में कांग्रेस इतनी कमजोर होती गई कि आलाकमान ने मान लिया कि इधर कुछ नहीं हो सकता, लिहाजा जो चल रहा है उसे चलने दो. माधवराव सिंधिया की मौत के बाद उन का खेमा बेटे ज्योतिरादित्य सिंधिया ने संभाल लिया तो अर्जुन सिंह के बेटे अजय सिंह को भी पिता के नाम और काम का फायदा विधानसभा में नेता प्रतिपक्ष बन कर मिला. इस गुट की असली कमान दिग्विजय सिंह के हाथ में ही रही.